
ДОКЛАДНА  ЗАПИСКА
 
ОТ ДИМИТЪР НИКОЛОВ – КМЕТ НА ОБЩИНА БУРГАС
 

       Относно: Актуализиране размера на трудовите възнаграждения на кметове на населени места съгласно Закона за местното самоуправление и местната администрация


УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

На основание чл.73, ал.6 от Правилника за организацията и дейността на общинския съвет, неговите комисии и взаимодействието му с общинската администрация на община Бургас моля да включите за разглеждане в дневния ред на предстоящо заседание на Общинския съвет настоящата докладна записка, тъй като касае  неотложен въпрос, свързан с прилагането на  разпоредбата на чл. 3, ал. 2, изречение трето от Закона за събирането на приходи и извършването на разходи през 2026 г. до приемането на Закона за държавния бюджет на Република България за 2026 г., Закона за бюджета на държавното обществено осигуряване за 2026 г. и Закона за бюджета на Националната здравноосигурителна каса за 2026 г., за целите на прилагането на която бе прието Решение на Министерски съвет  № 47 от 21.01.2026 г.
На проведените избори за общински съветници и кметове на 29.10.2023 г. в 9 населени места от общината бяха избрани кметове на кметства. Останалите 2 населени места не отговарят на условията на чл. 16 от Закона за административно-териториалното устройство на Република България, поради което в тях не се проведе избор за кмет на населеното място и там бяха назначени кметски наместници.
Съгласно чл. 21, ал. 1, т. 5 от Закона за местното самоуправление и местната администрация, общинският съвет определя размера на трудовите възнаграждения на кметовете в рамките на действащата нормативна уредба и средствата за работна заплата.
Към настоящия момент кмет на населено място е със заплата 1800 лв., а кметски наместник с 1440 лв. съгласно решение на общински съвет по т.4 от Протокол № 24 от 20.05.2025 г. 
	В правомощията на Общинския съвет, на основание чл. 21, ал. 1, т. 5 от Закона за местното самоуправление и местната администрация е да определя размера на трудовите възнаграждения на кметовете в рамките на действащата нормативна уредба по предложение на кмета на общината, като следва да се начислява и допълнително месечно възнаграждение за придобит трудов стаж и професионален опит в размер на едно на сто /1%/ върху основното месечно възнаграждение, което да се променя на период от една година.
  Моля да разгледате настоящата докладна записка с оглед законовата предпоставка за актуализация на трудовите възнаграждения на кметовете на населените места.
С разпоредбата на чл. 3, ал. 2, изречение трето от Закона за събирането на приходи и извършването на разходи през 2026 г. до приемането на Закона за държавния бюджет на Република България за 2026 г., Закона за бюджета на държавното обществено осигуряване за 2026 г. и Закона за бюджета на Националната здравноосигурителна каса за 2026 г., не се допуска увеличение или намаление на работните заплати, с изключение на минималните възнаграждения, както и еднократна индексация на възнагражденията в бюджетната сфера в размер на натрупаната към 31.12.2025 г. годишна инфлация.
С Решение на Министерски съвет  № 47 от 21.01.2026 г., за целите на прилагането на чл. 3, ал. 2, изречение трето от Закона за събирането на приходи и извършването на разходи през 2026 г. до приемането на Закона за държавния бюджет на Република България за 2026 г., натрупаната към 31 декември 2025 г. годишна инфлация е определена на 5,0 на сто. 
В изпълнение на цитираните нормативни разпоредби следва да се индексират в размер на 5 % (на база годишната инфлация съгласно индекса на потребителските цени по данни на Националния статистически институт) индивидуалните основни месечни работни заплати на кметовете на населените места и кметските наместници, считано от 01.01.2026 г., 
Предвид въведения нормативен автоматизъм на индексирането на тази категория трудови възнаграждения, в изпълнение на Закона за събирането на приходи и извършването на разходи през 2026 г. обнародван в Държавен вестник бр.113 от 23.12.2025 г, в определения в Решението на Министерски съвет от 21.01.2026 фиксиран размер на натрупаната инфлация от 5% /пет процента/, предлагам трудовите възнаграждения да бъдат определени в размер на 966,35 евро / деветстотин шестдесет и шест евро и тридесет и пет евроцента/ за всички кметове на населени места, съответно 773,07 евро / седемстотин седемдесет и три евро и седем евроцента/  за кметските наместници/ в размер до 80 на сто от средната основна месечна заплата за кмет на кметство в общината,  изчислени съобразно разпоредбата на чл. 5, ал. 16 на измененото и допълнено ПМС № 67 / 2010 г, в сила от 5.08.2022 г.)
  
Предвид изложеното и на основание чл. 21, ал. 1, т. 5 и чл. 38, ал. 7 от Закона за местното самоуправление и местната администрация, във връзка с Решение на Министерски съвет  № 47 от 21.01.2026 г. за прилагане на чл. 3, ал. 2, изречение трето от Закона за събирането на приходи и извършването на разходи през 2026 г. до приемането на Закона за държавния бюджет на Република България за 2026 г., Закона за бюджета на държавното обществено осигуряване за 2026 г. и Закона за бюджета на Националната здравноосигурителна каса за 2026 г и чл. 5, ал. 16 от ПМС № 67 за заплатите в бюджетните организации и дейности, предлагам на Общински съвет - Бургас да вземе следните


Р Е Ш Е Н И Я :


	I. ОПРЕДЕЛЯ основно месечно трудово възнаграждение считано от 1.01.2026 г. в размер на 966,35 евро / деветстотин шестдесет и шест евро и тридесет и пет евроцента/ за кметовете на населените места, в които се произвеждат преки избори за кмет – гр.Българово, с.Равнец, с.Извор, с.Маринка, с.Твърдица, с.Димчево, с.Брястовец, с.Изворище, с.Драганово, като се начислява и допълнително месечно възнаграждение за придобит трудов стаж и професионален опит в размер на едно на сто (1%) върху основното месечно възнаграждение, което да се променя на период от една година.
	II. ОПРЕДЕЛЯ основно месечно възнаграждение считано от 1.01.2026 г.  на кметските наместници в с.Миролюбово и с.Братово, в размер 773,07 евро / седемстотин седемдесет и три евро и седем евроцента  като се начислява и допълнително месечно възнаграждение за придобит трудов стаж и професионален опит в размер на едно на сто (1%) върху основното месечно възнаграждение, което да се променя на период от една година.

